**Feljegyzés**

**az alapképzési és mesterképzési szakokra vonatkozó**

**hallgatói elégedettségmérés eredményeinek értékeléséről**

**és a meghozott intézkedésekről**

**2020.**

2019 októberében az intézetünkhöz tartozó következő szakokról készült hallgatói elégedettségmérés:

* *Magyar osztatlan tanári szak,*
* *Angol nyelv és kultúra tanára osztatlan tanárképzési szak*

Az egyes szakokra vonatkozó eredményeket a szakfelelősökkel áttekintettem, s levontuk a szükséges következtetéseket. Intézkedésként arról rendelkeztem, hogy az eredmények javítása érdekében, a konkrétan meghatározható területeken a szakfelelősök tájékoztassák az oktatókat is arról, hogy mi a konkrét teendő, illetve megfogalmaztam azt a feladatot, hogy folyamatosan tartanunk kell a kapcsolatot ebben az ügyben, hogy figyelemmel kísérjük a bekövetkezett változásokat, és megtegyük a szükséges aktuális intézkedéseket.

A fenti általános jellegű feladatmeghatározáshoz, pontosításhoz konkretizálásként néhány lényeges konkrétum feltétlenül kiemelendő az elégedettségmérés eredményei, tanulságai és meghozott intézkedések köréből:

A 2019-es hallgatói elégedettségmérés értelmezése, értékelése és a tanulságok levonása után megfogalmazott intézkedési terv

**Magyar osztatlan tanári szak**

A Nyíregyházi Egyetem magyar szakos hallgatóival 2020 júniusában végeztettük el az aktuális hallgatói elégedettségmérési kérdőív kitöltését. Az íveket ebben az évben 9 nappalis hallgató töltötte ki, ami a teljes hallgatói létszám 14,51%-át jelenti. Ez az arány sajnos megfelel az utóbbi évek csökkenést mutató tendenciáinak, ugyanis 2018-ban 8 fő (15,68 %) vett részt a felmérésben, ezzel szemben 2017-ben még 17 fő (45,94 %), 2016-ban pedig 19 fő (90,47 %). A kitöltők száma fordítottan arányos a hallgatói létszám alakulásával, ezért a 2021-ben esedékes felmérés egyik legfontosabb feladata a teljes hallgatói kör bevonása lesz a minél relevánsabb adatok megszerzése érdekében. A hallgatói elégedettségmérésében évek óta nem vesznek részt a levelezős hallgatók, az oktatás színvonalának emelése érdekében azonban fontos lenne az ő véleményük megismerése is.

A kérdőív első két kérdésében a hallgatóktól az oktatás színvonalára voltunk kíváncsiak. A pedagógiai-pszichológiai tárgyak oktatásának színvonalát 2 fő ítélte magas (22,22 %), 4 megfelelő (44,44 %), 3 (33,33 %) pedig erősen hullámzó színvonalúnak. A 2018-as felmérés eredményivel összevetve (12,5 % magas színvonalú, 75 % megfelelő, 12,2 % alacsony) nem lehet egyértelmű javuló vagy romló tendenciáról véleményt alkotni. A szaktárgyakat érintő oktatással kapcsolatos kérdésre adott válaszok alapján 3 fő tartotta magas (33,33 %), 4 fő megfelelő (44,44 %) és 2 fő (22,22 %) hullámzó színvonalúnak az oktatást. Ezek az adatok megegyeznek a 2018-as felmérés adataival.

Az oktatók szakmai felkészültségére vonatkozó kérdésekre adott válaszok egybecsengenek az oktatás színvonalával kapcsolatos eredményekkel, a tanárok felkészültségét ugyanolyan pozitívan ítélik meg a hallgatók, mint az oktatás színvonalát (77,77 %). A pedagógiai-pszichológiai tárgyak esetében az oktatók felkészültségét a megkérdezettek 55,56 %-a (5 fő) ítélte kiemelkedőnek, 22,22 % (2 fő) megfelelőnek, és szintén 22,22 % erősen változónak. A szaktantárgyak esetében 66,67 % (6 fő) kiemelkedőnek, 1-1 fő (11,11%) pedig megfelelőnek vagy erősen változónak tartja tanárainak szakmai felkészültségét. Erre a kérdésre egy hallgató nem válaszolt.

A tantárgyi követelményrendszerre adott válaszok szerint a pedagógiai-pszichológiai tárgyak követelményei magasak, de teljesíthetők (44,44 %), magasak, nagyon nehezen teljesíthetők (33,33 %), reálisak és teljesíthetők (22,22 %). A szaktantárgyak esetén kissé magasabb értékek születtek, magasak, de teljesíthetők (55,56 %), magasak, nagyon nehezen teljesíthetők (33,33 %), reálisak és teljesíthetők (11,11 %).

A 2020-as felmérésből kikerültek a tantárgyi hálóra vonatkozó kérdések, pedig számos problémát okozott az elmúlt években a különböző képzések (elsősorban levelezős) hálóinak átgondolatlan szerkezete. A 2018-as felmérés ezzel kapcsolatban ugyan pozitív adatokat szolgáltatott, de a gyakorlat mást mutatott. A pedagógiai tárgyak hálójára nincs ráhatásunk, de a hallgatókkal való egyeztetés és alapos átgondolás után 2020 tavaszán kezdeményeztük több tantárgy esetében a meghirdetés félévének a megváltoztatását. Így sikerült levelezős képzésben összehangolni az egyes szakok hálóját, valamint érdemben csökkenteni a tanárok magas óraterhelését. A 2020/2021-es tanév az új hálóval kezdődött problémamentesen.

A hallgatók önértékelését is szolgálja a 4-es kérdés, ami az oktatás révén fejlesztett képességeikre kérdez rá. A legmagasabb értékeket a kommunikáció és lexikai tudás (55,56), gondolkodás és önkifejezés (44,44), a legalacsonyabbakat viszont az önálló tanulás, kreativitás, csapatmunka, tolerancia (11,11) kapta. Bár ezek az értékek évenként változnak (nyilvánvalóan függnek a hallgatók egyéni képességeitől), a későbbiekben figyelemmel kell lennünk azokra a kompetenciákra, amik folyamatosan alacsony értékeket kapnak.

Az oktatók és hallgatók viszonyára vonatkozó kérdések a szaktantárgyak (5,33 és 5,56) és a pedagógiai-pszichológiai tárgyak esetében (5,11 és 5) is rendkívül magas pontszámot kaptak, ami azt bizonyítja, hogy a hallgatók és oktatók folyamatosan jó, kölcsönös tiszteleten és megbecsülésen alapuló kapcsolatban vannak egymással, s a hallgatók tanáraik segítségére az órákon kívül is számíthatnak.

Az egyetem infrastrukturális feltételeivel kapcsolatos kérdésre adott válaszok alapján a hallgatók kedvezőnek ítélik meg az intézmény helyzetét, különösen az internet-elérhetőség és a könyvtári szolgáltatások színvonala kapott magas (4,67-es) értékelést, 4-es alatti pontszám csak három kérdésre (gyakorlóterem biztosítása; számítógépek száma; laborok, műhelyek, műtermek felszereltsége) érkezett.

A kérdőív egyik kérdése a Tanulmányi és Felvételi Csoport működésével kapcsolatos hallgatói értékelésekre keres választ. A hallgatóktól rendszeresen kapunk visszajelzéseket a TFCs munkájáról, de a felmérés eredményeinek az értékelése a Csoport munkatársainak a feladata.

A pedagógia-pszichológia tárgyak oktatása a Bessenyei György Tanárképző Központ hatásköre, a központ működésére vonatkozó kérdésekre adott válaszok értékelése szintén nem tartozik a feladataink közé.

Az értékelést kitöltő hallgatók közül mindössze egy fő (11,11 %) válaszolt az iskolai tanítással kapcsolatos 14-es kérdésre, ami szerinte jól szervezett és átgondolt. A szakvezetővel való együttműködésre vonatkozó kérdésre ketten adtak pozitív választ (22,22 %, kollegiális), a többiek nem válaszoltak. A szakmai gyakorlatot vezető mentorral kapcsolatos kérdésre senki nem válaszolt, amiből egyértelműen kitűnik, hogy a felmérésben olyan hallgatók vettek részt, akik még nem voltak iskolai gyakorlaton. A felsőbb éves hallgatók tapasztalatairól ez a felmérés semmilyen információval, visszajelzéssel nem szolgál, ami ugyancsak arra ösztönöz, hogy 2021-ben a felmérést minden évfolyamra terjesszük ki.

Végezetül a hallgatók 66,67 %-a (6 fő) szeretne a nálunk szerzett szakképzettséggel elhelyezkedni, mindössze egy fő (11,11 %) adott erre a kérdésre nemleges választ, ketten (22,22 %) pedig nem válaszoltak.

**Angol nyelv és kultúra tanára osztatlan tanárképzési szak**

A 2020 júniusában végrehajtott hallgatói szakelégedettség-mérés kitöltési arányai lényegében nem változtak a korábbi évekhez képest (2017-ben a hallgatók 38%-a töltötte ki a kérdőívet, ez számszerűen 8 hallgatót jelentett, 2018-ban 23.5% volt a kitöltési arány, ez 12 fő). A mostani mérésre 10 hallgató válaszolt, ami kerekítve 13%-os arányt jelentett. A későbbiekben feltétlenül törekedni kell arra, hogy a 8-12 fő hallgatói válasznál relevánsabb értékeket kapjunk.

Mindenképp elgondolkodtató az az adat, hogy a válaszadóknak csak fele ítélte a szaktárgyak tekintetében az oktatás színvonalát kiemelkedően magasnak, illetve megfelelőnek, a fele pedig erősen hullámzónak. (A 2017-es mérés során ez az arány szintén 50%, illetve a 2018-as mérés során 16,6% volt.) Igen erőteljes ingadozások tapasztalhatóak tehát, aminek oka valószínűleg a kitöltők alacsony száma, azonban mindenképp célként fogalmazható meg, hogy ezt az arányt 50% felé emeljük. Az oktatás színvonalának kedvezőtlen értékelése részben abból fakadhat, hogy személyi erőforrásaink nem mindig engedik/engedték meg, hogy minden tárgyat az adott területtel aktívan foglalkozó, azon a területen publikáló kolléga oktassa. Anyanyelvi lektor alkalmazásának szükségességét korábban többször említették a hallgatók. Az elmúlt években jelentős személyi változásokra került sor. A meghozott intézkedések közt említhető, hogy a 2018/19-es tanévben angol anyanyelvű lektort alkalmaztunk, ami a következő években is folytatódott, jelenleg is lektor oktatja a készségtárgyakat, így remélhetőleg a nyelvi kompetenciafejlesztésben további előrelépés mutatkozik. Tanársegédként került alkalmazásra Lukács Béla kolléga, aki a nyelvészeti tárgyakat látja el, továbbá a 2020/21-es tanévtől a félállásban foglalkoztatott Somfalvi Zita módszertanos kolléganő, így az oktatók jóval „letisztultabb” profillal tudnak a szaktárgyakkal foglalkozni.

Érdekes megfigyelni azt az adatot, hogy miközben az oktatás színvonalát csak a válaszadók fele ítélte jónak, addig az oktatók szakmai felkészültségében javulás mutatkozik, ugyanis itt ez az arány 70%. (Korábbi adatok: 66.33%, illetve 75%.) Valószínűsíthető, hogy az előbbi kedvezőtlen értékelések inkább a tantárgyaknak, mintsem az oktatók felkészültségének szólnak. A cél természetesen a 70-75%-os arány további növelése, illetve az oktatói munka hallgatói véleményezése alapján azon kollégák segítése, akik negatív értékeléseket kaptak.

A tantárgyi követelményekről az elmúlt évek legjobb értékelését kaptuk, 80% ítélte reálisnak a követelményeket, és 20% magasnak, de teljesíthetőnek, egy válaszadó sem nyilatkozott úgy, hogy irreálisan magasak, illetve alacsonyak lennének. Ezen a területen beavatkozás nem szükséges.

Örvendetes, hogy kikerült a hallgatói szakértékelésből a tantárgyi hálóra vonatkozó kérdés, ugyanis bár szubjektív visszajelzést nyújtottak a témáról, mégsem volt igazán releváns kérdésnek tekinthető, hiszen a háló szerkezetét, arányait és tartalmát alapvetően a KKK szabja meg, itt sok mozgásterünk nincs. A tantervi háló változtatása szintén gondokba ütközik, ugyanis az átfedések miatt mindig figyelemmel kell kísérni, hogy melyik évfolyam milyen hálóval kezdett. A különböző hálók okozhatnak olyan gondot is, hogy egy-egy tantárgy más évfolyamokon később kerül meghirdetésre, ezért a tárgyat korábban nem teljesítők akár elméletileg már nem is vehetik fel azt a tárgyat (hacsak nem vizsgakurzusként). Ennek ellenére 2019-ben változtattunk a tantárgyak sorrendjén (a név- és tartalomváltoztatásra nem volt lehetőség), ezzel remélhetőleg az egymásra épülés és logikusság jobban biztosított lesz.

Az oktatók és hallgatók viszonya évek óta jónak mondható a felmérések alapján, kizárólag a kölcsönös segítségnyújtás, bizalom, megbecsülés jellemzi a hallgatók szerint, itt további teendő nincs.

Az infrastrukturális felszereltségről érkezett visszajelzés továbbra is kedvező (4 alatti pontszám a 6-ból ritkán fordul elő). Az elmúlt években minden tantermünkbe projektort helyeztünk el, valamint számos kolléga kapott pályázati forrásból laptopot használatra.

A pedagógia-pszichológia tárgyak oktatására, a Bessenyei Központ működésére vonatkozó kérdések nem a mi kompetenciánkba tartoznak. A szakmai gyakorlatra vonatkozó kérdésekre nem érkezett válasz, ezért valószínűleg a kitöltő hallgatók még nem kezdték meg pedagógiai gyakorlatukat.

A szöveges válaszok a következő problémákat fogalmazzák meg.

1) „Tantárgyi háló átgondolása. Több gyakorlati óra kellene.” – Ezzel kapcsolatban, mint említettük, a változtatás igen nehézkes, de törekszünk arra, hogy az elméleti órákon, előadásokon is interaktívan, gyakorlatorientáltan folyjon a képzés.

2) „Több módszertani óra, több nyelvtan, oktatásmódszertan.” – Jelenleg számos tárgy foglalkozik szakmódszertannal (Szakmódszertan I-IV, illetve 3. és 4. éven más módszertani órák). Lehetséges, hogy a válaszadó hallgató még nem ért ide a tárgyak teljesítésénél, ettől függetlenül folyamatosan szorgalmazzuk, hogy a szaktárgyak oktatásánál a kollégák folyamatosan „tekintsenek ki” az adott tárgy módszertani vonatkozásaira is (akár irodalmi, civilizációs, nyelvészeti tárgyról van szó).

3) Ismét előkerül a „kevesebb felesleges tantárgy kellene” visszajelzés („hiszen ezeket nem kell majd tanítani”, pl. irodalom, földrajz [?], történelem). Ezen sajnos nincs módunkban változtatni, a KKK pontosan szabályozza a tárgyak arányait, témáit. Emellett természetesen egy angolnyelv-tanárnak nem csak a nyelvet, hanem az adott idegen nyelvhez tartozó kulturális, valamint nyelvészeti vonatkozásokat is ismernie kell.

4) Megfogalmazódik az az igény, hogy középiskolában is lehessen ezzel a diplomával tanítani. Ez jelenleg nem rajtunk múlik, de távlati célunk a középiskolai angoltanár szak akkreditálása.

Nyíregyháza, 2020. november 3.

 Dr. habil. Minya Károly

intézetigazgató főiskolai tanár